[Foto’s] 2 miljoen liter in minder as ŉ week‘n Dankbare gesin wat ook water van die Jakaranda FM projek ontvang het. Foto: www.jacarandafm.com Meer as twee miljoen liter water is die afgelope week deur verskeie organisasies ingesamel om aan droogtegeteisterde gebiede in Suid-Afrika te skenk. Die radiostasie Jakaranda FM het Vrydagmiddag sy luisteraars versoek om aan #ProjectWaterDrop deel te neem. Dié projek, ŉ inisiatief van Rian van Heerden, poog om water te skenk aan gebiede in Noordwes wat erg onder die droogte gebuk gaan. “Daar is verskeie projekte om water te skenk aan gebiede wat onder die droogte gebuk gaan. Ons het besluit om dié projek van stapel te stuur om gebiede uit te ken en die water dan daarheen te vervoer,” het Van Heerden gesê. Hy sê ongeveer 25 trokke wat deur maatskappye geborg is, staan gereed om die water te vervoer. “Ons het nie geweet die projek gaan so suksesvol wees nie. Ons het skenkings van meer as twee miljoen liter water ontvang. Die water gaan alles na die noodgebiede vervoer word.” Die Cambridge-skool in Witbank het altesaam 35 000 liter vir dié inisiatief ingesamel. Die water van #ProjectWaterDrop gaan onderskeidelik uitgedeel word in gebiede soos Vryburg, Sannieshof, en Lichtenburg. Ander organisasies het ook ingespring om water in te samel vir die droogtegebiede. Die Bondvest Realty Groep in Vanderbijlpark het ook reeds meer as 50 000 liter water ingesamel en na die Vrystaat vervoer. Constantia Metering het ongeveer 6 000 liter water ingesamel wat na droogtegebiede in die Noordwes vervoer is. Intussen het die Automobile Association (AA) ook sy perseel in Kyalami as versamelpunt aangebied vir Hoop Gras-projek. Dié projek is ŉ inisiatief deur Agri SA en is van stapel gestuur om boere te ondersteun met voer vir hul vee. Die doel van die projek is om die gesnyde gras van huise en ondernemings te versamel en dit aan boere te skenk as voer. Die gras word verwerk en verpak voordat dit aan behoeftige boere versprei word. Om betrokke te raak by droogtehulpprojekte, besoek die Hoop Gras-projek, Jakaranda FM se projek of die Water Shortage South Africa Facebook-blad.